
Hazai férfi labdarúgók egyes pszichés mutatóinak összehasonlítása a heti edzésszám alapján

A vizsgálat célja: Kutatásom témája a hazai férfi labdarúgók pszichés mutatóinak
összehasonlítása a heti edzésszám alapján. Kutatásom célja, hogy megvizsgáljam a labdarúgók
körében az orthorexia nervosa, az edzésfüggőség és a sport iránti elköteleződés előfordulásának
gyakoriságát és ezeknek az egymással való összefüggéseit.
Hipotéziseim: Hipotéziseimben feltételeztem, hogy a három jelenség jellemzőbb azokra a
labdarúgókra, akik magasabb heti edzésszámmal sportolnak. Feltételeztem továbbá, hogy a
három jelenségből legalább kettő, valamilyen összefüggésben van egymással. Végezetül pedig
azt feltételeztem, hogy az orthorexia nervosa és az edzésfüggőség együtt is előfordul a
labdarúgók körében.
Vizsgálati anyag és módszer: A vizsgálatom célcsoportját a labdarúgók alkották, a kutatásban
pedig alacsony és magas heti edzésszámmal rendelkező sportolók vettek részt (n=171 fő). Az
alacsony edzésszámú csoportba azok a labdarúgók kerültek, akiknek a heti edzésszáma nem
több, mint 3 alkalom. A magas csoportba pedig az olyan labdarúgók kerültek, akiknek a heti
edzésszáma nem kevesebb, mint 4 alkalom. Egy edzés időtartama körülbelül 90 perc. A
kutatásom során kérdőíves módszert alkalmaztam, melynek a kitöltési kritériuma az igazolt
labdarúgói státusz, illetve a 18. életév betöltése volt. Az orthorexia nervosa vizsgálatára az
ORTO-15 kérdőívet, az edzésfüggőség vizsgálatára az Exercise Addiction Inventory kérdőívet,
illetve a sport iránti elköteleződés tanulmányozására a „Sport-elköteleződés kérdőív-2”-t
használtam.
Eredmények: Az eredmények alapján megállapítható, hogy az orthorexia nervosa és az
edzésfüggőség előfordulásának gyakorisága a két csoportban nem különbözik egymástól. A
sport iránti elköteleződés viszont a magasabb heti edzésszámmal rendelkező labdarúgóknál volt
jelentősebb. A teljes mintát tekintve a labdarúgók körében kimutatható, hogy a sport iránti
elköteleződés és az orthorexia nervosa között nincs korreláció, ezzel szemben az
edzésfüggőséggel viszont igen. A teljes mintában továbbá az orthorexia nervosa nem korrelál
az edzésfüggőséggel.
Következtetés: A vizsgálat eredményei alapján elmondható, hogy az orthorexia nervosa, az
edzésfüggőség és a sport iránti elköteleződés kimutatható mind az alacsony, mind a magas heti
edzésmunkát végző labdarúgók körében, továbbá a három jelenség több esetben
összefüggésben áll egymással.



